P6_TA(2005)0305

Etiópia

Az Európai Parlament állásfoglalása az emberi jogok helyzetéről Etiópiában

Az Európai Parlament,

- tekintettel előző állásfoglalásaira Etiópiáról,

- tekintettel eljárási szabályzata 115. cikkének (5) bekezdésére,

A. mivel a 2005. május 15-i választások végeredményéről szóló jelentést követően 2005. június 8-án tartott tiltakozó megmozdulásokat erőszakosan fojtották el (36 halott, több mint 100 sérült, több ezer letartóztatott személy);

B. mivel az etiópiai törvények szerint minden letartóztatott személyt 48 órán belül bíróság elé kell állítani;

C. mivel a választási folyamat idáig nagyobb nehézségek nélkül zajlott le, és az etióp lakosság hisz a demokráciában, amit a 2005. május 15-i szavazáson elért közel 90%-os részvételi arány is bizonyít;

D. mivel 299 panaszt nyújtottak be csalás miatt a választási bizottsághoz, amely úgy határozott, hogy 135 választási körzetben eljárást indít;

E. mivel ezen eljárások végén a szavazatok újraszámlálására vagy akár újabb választások elrendelésére kerülhet sor néhány körzetben;

F. mivel az eredmények 2005. június 8-ára, majd 2005. július 8-ára előirányzott végleges kihirdetését el kell halasztani a panaszok vizsgálatának eredményeire várva;

G. mivel a szomáliai régió 23 képviselőjének megválasztására 2005 augusztusában kerül sor;

H. mivel a kormány és az ellenzéki pártok 2005. június 10-én közös nyilatkozatban kötelezték el magukat arra, hogy "minden probléma megoldására törvényes és békés eszközöket keresnek";

I. mivel Etiópia politikai stabilitása "Afrika szarvának" minden országa számára lényeges;

1. elítéli a civilek, az ellenzék vezetői és támogatói ellen elkövetett erőszakos megtorlást és a legalább 36 ember megölését;

2. az etiópiai nép iránti rokonszenvének és szolidaritásának ad hangot és részvétét nyilvánítja az áldozatok családjai részére;

3. azt szeretné, ha egy pártatlan vizsgálóbizottság azonosítaná a 2005. június 8-i események tragikus kimeneteléért felelős személyeket, továbbá azt, hogy ez utóbbiakat állítsák bíróság elé;

4. kéri az újságírók és olyan személyek szabadon engedését, akik ellen semmilyen terhelő körülményt nem találtak, és hogy a letartóztatott személyeket az etióp törvények és az etióp alkotmány legszigorúbb tiszteletben tartásával kezeljék, a nemzetközi emberi jogi normáknak megfelelően;

5. üdvözli a mintegy 4000 fogva tartott nemrégiben történt szabadon engedését, csakúgy, mint a kormány bejelentését arról, hogy a Ziway katonai táborban fogva tartottak találkozhatnak családtagjaikkal és a Vöröskereszt Nemzetközi Bizottságával; ennek kapcsán hangsúlyozza azt a kulcsszerepet, amit a Vöröskereszt Nemzetközi Bizottsága játszhat és kell, hogy játsszon a fogva tartottak segítésében és az emberi jogoknak a börtönökben való betartása ellenőrzésében;

6. örül, hogy az ellenzéki oldal, csakúgy, mint a nemzetközi megfigyelők részt vehetnek a választási panaszok kivizsgálásában, annak érdekében, hogy kétségbe vonhatatlan eredmények szülessenek;

7. ragaszkodik hozzá, hogy a 2005. június 10-i - a kormány és az ellenzéki pártok közötti - megállapodást pontosan tartsák be, és azt szeretné, ha az Európai Unió folytatná hozzájárulását az etióp válság békés és demokratikus megoldásához, különösen megfigyelők küldésével a vitatott választási eredményeket vizsgáló folyamatokba;

8. felhívja az Uniót és a nemzetközi közösséget, hogy maradjanak éberek és tegyenek meg minden tőlük telhetőt a jelenlegi feszültségek békés megoldására, továbbá ne engedjék, hogy az etióp demokratizálódási folyamat elakadjon;

9. felhívja az etióp kormányt, hogy azonnal vessen véget az ellenzék tevékenységéről és üzeneteiről tudósító beszámolók korlátozásának a közszolgálati médiában, és kéri, hogy a sajtóról szóló magatartási kódex sürgősen kerüljön kidolgozásra a média együttműködésével;

10. utasítja elnökét, hogy továbbítsa ezt az állásfoglalást a Tanácsnak és a Bizottságnak, valamint Etiópia kormányának.

--------------------------------------------------